钦定古今图书集成/明伦汇编/氏族典/第494卷 > 《廖用贤尚友录》 > 郑孝穆
## 钦定古今图书集成/明伦汇编/氏族典/第494卷 > 《廖用贤尚友录》 > 郑孝穆

按《周书郑孝穆传》，“孝穆字道和，荥阳开封人，魏将作
大匠浑之十一世孙。祖敬叔，魏颍川濮阳郡守。父琼，
范阳郡守。孝穆涉猎经史，魏孝昌初，解褐太尉行参
军，转司徒主簿。属盗贼蜂起，除假节龙骧将军，屡有
战功。永安中，迁冠军将军，持节都督。孝武西迁，从入
关，除司徒左长史。大统五年，行武功郡事，迁岐州刺”
史，有能名，就加通直散骑常侍。征拜京兆尹，进车骑
大将军、仪同三司。是年，太祖总戎东讨，除大丞相府
右长史，封金乡县男，赐姓宇文氏。孝闵帝践祚，加骠
骑大将军。武成二年，征拜御伯中大夫。保定三年，出
为宜州刺史，转华州。五年，除虞州，转陜州，皆有政绩。
入为少司空。卒，谥曰贞。子诩嗣，位至开府仪同。